Etazini/Itali: Rankont Prezidan Obama ak Premye Minis Letta.
Prezidan Barack Obama ak Premye Minis italyen an, Enrico Letta, fè chita-tande sou ekonomi mondyal la epi, antwòt, sitiyasyon an nan peyi Siri ak Libi.
Prezidan Barack Obama resevwa nan la Mezon Blanch, jedi 17 oktòb 2013 la, Premye Minis italyen an, Enrico Letta, dirijan yon peyi kap travèse gwo pwoblèm ekonomik. Aprè rankont la, pandan 2 lidè yo te parèt devan jounalis yo pou yon brèf konferans-pou-laprès, Misye Letta fè Prezidan Obama konpliman poutèt li rive pèmèt Lèzetazini evite yon sitiyasyon kote peyi a pa tap kapab peye dèt li. Chèf gouvènman italyen an di : « Tou dabò, map felisite Prezidan Obama pou siksè l ranpòte nan jounen yè a. Se yon siksè pou li; men tou, se siksè pa nou tou, paske desisyon Lèzetazini pran yè a se yon desizyon ki trè zenpòtan pou estabilite mache yo nan le mond, ann Ewòp e an Itali tou dabò. » Bò kote pa l, Prezidan Obama fè konpliman pou Premye Minis Letta poutèt li ranpòte yon vòt konfyans nan palman italyen an. Misye Obama di li parèt klè Itali ap mache nan bon direksyon an; li sou chemen kap mennen nan estabilizasyon ak refòm sistèm finansye li a. Misye Obama deklare : « Nou pale de jan nou ka travay ansanm sou yon plan solid nou genyen pou kwasans ekonomik nou. Yon pati nan plan kwasans sa a, se , swa yon akò komèsyal nap eseye mete kanpe ant Inyon Ewòp la ak Lèzetazini. » An plis de dosye ekonomik la, Prezidan Obama ak Premye Minis Letta te abòde tou dosye tankou sitiyasyon an nan Siri, pwoblèm ki poze nan peyi Libi, plis dosye imigran afriken kap eseye travèse Lanmè Meditèrane a e ki pafwa fin pa mouri neye. Misye Letta di Lanmè Meditèrane a pa ta dwe tounen sa li rele « yon lanmè lanmò ».